D ô v o d o v á  s p r á v a

A. Všeobecná časť

Návrh vyhlášky Ministerstva obrany Slovenskej republiky, ktorou sa mení a dopĺňa vyhláška Ministerstva obrany Slovenskej republiky č. 116/2024 Z. z. o požadovaných študijných odboroch a učebných odboroch stredného vzdelania, požadovaných študijných odboroch vysokoškolského vzdelania na výkon funkcie a o požadovanej odbornej spôsobilosti na výkon niektorých odborných činností v štátnej službe profesionálnych vojakov v znení vyhlášky č. 197/2025 Z. z. (ďalej len „návrh vyhlášky“) je vypracovaný podľa § 35 ods. 3 zákona č. 281/2015 Z. z. o štátnej službe profesionálnych vojakov a o zmene a doplnení niektorých zákonov ako iniciatívny materiál. 
Z dôvodu zosúladenia požiadaviek na vzdelanie s reálnymi potrebami praxe návrh vyhlášky precizuje študijné odbory požadované na výkon funkcie v hodnostnom zbore dôstojníkov doplnením študijného odboru doprava v študijnom programe letecké a kozmické inžinierstvo, ktorý doteraz absentoval. Predmetný študijný odbor v súčasnosti študujú profesionálni vojaci – kadeti Akadémie ozbrojených síl generála M. R. Štefánika v Liptovskom Mikuláši na Leteckej fakulte Technickej univerzity v Košiciach v špecializáciách Avionika 
a Prevádzka a konštrukcia lietadiel.
Na základe poznatkov z aplikačnej praxe sa zároveň navrhuje rozšíriť požadované vzdelanie na výkon funkcie pre vojenskú odbornosť A50 – inžinierska letecká služba, čím sa otvárajú možnosti na doplnenie odborného personálu v špecializáciách uvedených v § 3 ods. 1 šiestom bode podbodoch 6a. až 6f a zabezpečí sa flexibilnejší prístup k personálnemu obsadeniu príslušných funkcií.
Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, a je v súlade s právom Európskej únie. 
Návrh vyhlášky nebude mať vplyv na rozpočet verejnej správy, vplyv na podnikateľské prostredie, vplyv na životné prostredie,  sociálne vplyvy, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu. 
Návrh vyhlášky nie je predmetom vnútrokomunitárneho pripomienkového konania.
Účinnosť návrhu vyhlášky sa vzhľadom na dĺžku legislatívneho procesu navrhuje 
od 1. októbra 2026.













B. Osobitná časť

K bodom 1 a 2
	Dopĺňa sa študijný odbor doprava v študijnom programe letecké a kozmické inžinierstvo pre vojenskú odbornosť A50 – inžinierska letecká služba, a to pre špecializácie č. 436 – palubný inžinier, palubný technik, č. 438 – odborník manažmentu inžinierskej leteckej služby a č. 430 – odborník inžinierskej leteckej služby pre drak a motor lietadla. Uvedeným sa zabezpečí možnosť ustanoviť do príslušných funkcií odborný personál pripravovaný na personálne obsadenie funkcií v hodnostnom zbore dôstojníkov.

K bodu 3
	Navrhuje sa alternatívne uznať na výkon funkcie v hodnostnom zbore dôstojníkov aj vysokoškolské vzdelanie druhého stupňa v študijnom odbore doprava v študijnom programe letecké a kozmické inžinierstvo v špecializácii Avionika, ktorého rozsah a hĺbka plne pokrýva odborné nároky na výkon funkcií vo vojenskej odbornosti A50 – inžinierska letecká služba v špecializáciách uvedených v § 3 ods. 1 šiestom bode podbodoch 6a. až 6f.

K čl. II
Navrhuje sa s ohľadom na dĺžku legislatívneho procesu účinnosť vyhlášky. 





